FAU-leder støtter kontroversiell tale: - Driter i rektors mening!

Eleven: Talen er mistolket

HOLDT TALE: Her står rektor Benedikte Grongstad foran de fremmmøtte elevene med foreldre og holder sin velkomsttale. Senere ble den kontroversielle 17. mai-talen holdt. Foto: Fotograf Mette Brandt

Full skolekrangel etter Breivik-støtte i 17. mai-tale

(VG Nett) En elev som skal ha gitt støtte til Anders Behring Breiviks politiske syn risikerer etterspill. Det har ført til en aggressiv krangel mellom FAU-lederen og rektor.

Oppdatert 19. mai 2012

Artikkelen er over åtte år gammel

Det er isfront mellom ledelsen i Foreldenes arbeidsutvalg (FAU) og rektor ved den norske skolen på Gran Canaria etter torsdagens 17. mai-feiring.

En elev ved skolen skapte sterke reaksjoner da hun holdt en tale hvor hun blant annet skal ha gitt støtte til terrortiltalte Anders Behring Breiviks politiske syn og kom med hets av muslimer.

VG Nett har lørdag snakket med eleven og hennes foresatte. De reagerer på hvordan saken har blitt fremstilt i mediene.

- Talen er blitt mistolket. Jeg støtter ikke noe av det Breivik har gjort eller står for, sier eleven til VG Nett.

Trist rektor

Rektor forteller at talen ikke var noe skolen hadde planlagt.

- Jeg er utrolig lei meg for at denne talen ble en del av et flott arrangement. Jeg visste ikke at FAU hadde bedt en annen elev enn elevrådslederen om å holde en tale. I talen tok eleven opp grunnlovsendringene som kommer og Breivik, sier rektor Benedikte Grongstad til VG Nett.

Hun hadde forlatt området da eleven holdt den kontroversielle talen, men har i ettertid fått den tilsendt.

- Jeg har fått flere reaksjoner fra foreldre som er opprørt over det som skjedde, sier Grongstad.

FAU støttet talen

Hun sier det hersker vidt forskjellige syn hos ledelsen for Foreldrenes arbeidsutvalg (FAU) og skolens ledelse.

- Signalet jeg har fått fra FAU-ledelsen er at de støtter det som ble sagt. Vi har absolutt ikke likt syn på denne saken og jeg kommer til å kalle lederen inn på et møte til uken.

- Jeg er helt sikker på at dette ikke er den generelle holdningen til foreldrene ved skolen. Jeg tror de kommer til å reagere sterkt på dette. Vi har masse flotte foreldre på denne skolen, sier Grongstad.

FAU godkjente talen

Uttalelsene fra rektoren skaper også sterke reaksjoner hos nettopp FAU-leder Ronny Kiil Olsen.

- Det ble holdt en tale som jeg godkjente og som kanskje var litt kontroversiell. Hun er en reflektert jente som kom med noen politiske påstander om grunnlovsendringene og nevnte blant annet islamiseringen og Breivik. Jeg synes jo det er hyggelig at talen vekker oppsikt og at jenta skaper debatt.

- Hva tenker du om at rektor reagerer så sterkt på denne talen?

- Det driter jeg i! Rektor må tåle dette. Det er skolen som skal lære opp ungdommen. Hvis de skal sensurere ungdommene bort fra mediene og samfunnet, så blir det helt feil. Skolen skal være en rettleder og veiviser i livet.

- Jeg er dypt uenig med rektor. Hun må forstå at i Norge har vi ytringsfrihet. Og den gjelder også i Spania, sier Olsen.

Skandalerammet skole

Han sier han ikke har mottatt noen negative reaksjoner, men at han ser frem til et møte med rektor.

- Ja, hun må gjerne kalle inn til et møte. Jeg har litt av hvert jeg skulle ønske å ta opp med henne selv, sier han.

Den norske skolen på Gran Canaria har de siste årene vært rammet av flere skandaler, maktkamp og dyp splittelse mellom skoleledelsen og foreldrene.

Publisert: 19.05.12 kl. 00:00 Oppdatert: 19.05.12 kl. 13:23

Mer om Skole og utdanning